तो ऐसे -ऐसे दिग्गजों के सान्निध्य में अनुशासन का भाव हमारी पूरी कक्षा में स्वाभाविकतः बना रहता और प्रायः हम दोस्तों के मध्य एक जुमला चलता होता – “ हम बेचारे तो अनुशासन से ग्रस्त और त्रस्त हैं “ | भाषा विज्ञान की सैधान्तिकता कभी- कभार इतनी दुर्वह हो जाती कि प्रो. श्याम जी की कक्षा में बने रहना असंभव प्रतीत होने लगता , उस स्थिति में श्याम जी ब्लैक – बोर्ड की तरफ मुड़ ज्योहिं किसी तकनीकी शब्द की व्याख्या करते होते , वर्ग के पिछले दरवाजे से निकल हमारा छः – सात मित्रों का दल कैंटीन की और भाग चलता | कैंटीन के बाहर खोमचे वाले से चटपटे , मसालेदार भुन्जे का दोना ले हम कैंटीन के कोने के किसी टेबल पर जम जाते , हमारे कुछ विषयेतर मित्र भी थे , उनमें इतिहास विभाग का एक छात्र बहुत अच्छा गाता था , मित्रों को मेरे भी अच्छा गाने का मुगालता हुआ करता था उनदिनों , और फिर तो महफ़िल जमती गाने – सुनाने की | बीच – बीच में कैंटीन की मीठी चाय जो या तो पहले से ही बहुत मीठी हुआ करती थी या हमारी बेफिक्र मीठी हँसी की चाशनी उसमें घुल जाती , यह आज तक जान नहीं पाए हम , अलबत्ता जबसे डाइबिटिक हुई हूँ , उन चाय के अनगिनत छोटे – छोटे ग्लासों की चाय का स्वाद ही फीकी चाय को गले से उतारने में मेरी मदद करता है | भाषा विज्ञानं की अगली कक्षा शुरू होती प्रो. श्याम जी के इस वाक्य से , “ आज मैं ब्लैक – बोर्ड की तरफ घुमने की गलती नहीं करने वाला , वरना पूरी कक्षा में बस खाली बेंचें नजर आयेंगी “ उनके चुप होते ही हमारे ठहाकों में वह भी शामिल हो जाते |